Ma word al week lank vermis, moontlik gekaapJeanine Swanepoel (née Rossouw) (37) word vermis. Lees die opvolgberig hier: PTA-ma veilig in PMB opgespoor Jeanine Swanepoel (née Rossouw), ŉ 37-jarige ma van Lynnwood in Pretoria, word sedert verlede Woensdag vermis en daar word gevrees dat sy moontlik gekaap is. Kapt. Colette Weilbach, ŉ woordvoerder van die Brooklyn-polisiestasie, het Dinsdag aan Maroela Media gesê Swanepoel is verlede Woensdag laas by haar woonstelkompleks gesien. Volgens Swanepoel se ekman Frans, het hy sy wit Toyota Hilux-bakkie vir haar geleen om glo meubels vir haar tuinier na Mamelodi te vervoer. Die tuinwerker het saamgery en albei het daarna na Pretoria teruggekeer. Volgens Frans beweer die tuinier dat hy haar nog die middag by haar huis gesien het. Frans het Vrydag onraad begin vermoed nadat sy nie opgedaag het om hul vyfjarige seun, wat by Frans woon, te kom kuier nie. Sy bakkie is later die dag verlate op die N3-snelweg naby Howick in KwaZulu-Natal opgespoor. Frans het Swanepoel Maandag by die Brooklyn-polisiestasie as vermis aangemeld. Conrad van der Merwe, ŉ privaatspeurder wat aangestel is om na haar te soek, het Dinsdag aan Maroela Media gesê die voertuig is onder verdagte omstandighede gevind, wat die indruk skep dat sy gekaap is. “Die bakkie se deure was gesluit en is verlate gevind,” het Van Der Merwe gesê. “Die nommerplate en lisensieskyf is ook verwyder.” Swanepoel het sedert Woensdag ook nie haar selfoon of bankkaarte gebruik nie. Sy het groen oë, is 1,6 m lank, weeg ongeveer 60 kg en het blonde hare wat op haar skouers hang. Die polisie versoek die publiek om Jeanine se foto te versprei en op die uitkyk vir haar te wees. Van Der Merwe het veral inwoners van Pietermaritzburg en Durban gevra om op die uitkyk vir haar te wees, maar versoek ook inwoners in ander gebiede om paraat te wees. Enigiemand met inligting oor waar sy haar mag bevind kan konst. Nthuseni Mudzanani by 012 366 1763 of 082 379 9647 bel. Mense kan ook Van Der Merwe by 083 457 9840 of 086 000 5111 bel, of Crime Stop by 08600 10111.